runetrust/blame-folketinget-dk huggingface dataset:
Kristian Thulesen Dahl (DF), 2001-04-25:
Det har vi også allerede nu set efter den 25. marts, hvor Schengensamarbejdet trådte i kraft, hvad grænsekontrollen angår, og vi har kunnet se et klart fald i antallet af pågrebne ved grænsen, hvilket vi jo nok fortsat vil kunne se i den kommende tid på trods af alle de forsikringer, vi ellers fik omkring marts måned, for, at baglandspatruljen ville være så effektiv som aldrig før.
Martin Geertsen (V), 2014-11-05:
Så mit spørgsmål her i anden runde skal gå på, om justitsministeren sammen med sine regeringskolleger og sammen med os vil være villig til at kigge på nogle af de her økonomiske vilkår, som jeg nu forstår på ministeren – som noget helt nyt i socialdemokratisk logik – altså har en betydning for tilstrømningen.
Morten Homann (SF), 2002-11-12:
Er det nødvendigt at bruge de her støttekroner, og hvis ikke det er nødvendigt, kan man så finde en mere fornuftig anvendelse af pengene? Derfor er vi også som udgangspunkt åbne over for, at man går ind og afvikler støtten til andelsboligerne, hvis man har en rimelig forventning om, at det ikke vil påvirke det samlede byggeri, og at man stadig væk vil kunne have en løbende forbedring og forøgelse af boligmassen. Så kan man selvfølgelig diskutere, hvad det er, de her penge skal bruges til.
Pernille Rosenkrantz-Theil (EL), 2004-05-04:
Derfor mener jeg, at man under grundskoleafsnittet burde have tilføjet, at vi skulle genindføre modersmålsundervisning, og at vi skulle have åbnet mulighed for, at man i grundskolen i Danmark kunne undervise i andre fag på den sproglige side end lige engelsk, tysk og fransk.
Colette L. Brix (DF), 2001-12-11:
Hertil kan jeg godt svare, at når en kvinde ligger og er blevet voldtaget og har fået gjort noget af det mest forfærdelige, der kan gøres ved ens rettigheder og ens blufærdighed, så er der altså forskel på, om manden får 3 måneder, eller om han får 5 år.
Peter Skaarup (DF), 2013-03-13:
Når spørgsmålet er stillet til justitsministeren, altså om ministeren virkelig mener, at alvorlige sager som pædofilisager skal kunne forældes, er det jo, fordi lige præcis pædofiliforbrydelser, altså sexmisbrug af børn, netop som justitsministeren siger, er så afskyvækkende, som man overhovedet næsten kan forestille sig.
Søren Krarup (DF), 2002-10-10:
Og viljen var lige så god, som den var naiv, og bragte sig selv ud i tilstande, som med rette vakte danskernes raseri, bl.a. den famøse regel om, at fremmede skulle have en bolig efter 3 måneder, hvorved de trængte danske boligsøgende tilbage i køen.
Henriette Kjær (KF), 2004-01-20:
Jeg kan også se i Information i dag, at forslagsstillerne mener, at det her ikke vil betyde en huslejestigning på 5 kr. pr. kvadratmeter, men det vil ligge omkring 50-60 kr., når man tager omkostningerne med, og så er det jo et helt andet tal, vi diskuterer.
Peter Juel-Jensen (V), 2026-01-16:
Jeg synes, den var ordentlig og seriøs, og den var en erkendelse af, at vi har et problem, ikke kun i forsvaret, for så kunne vi inddæmme det noget nemmere, tror jeg, men vi har faktisk et problem i hele det danske samfund, og så er vi måske lidt dårligere stillet.
Ulla Tørnæs (V), 2016-03-16:
Så prøver jeg lige at gentage det endnu en gang: For mig handler det om, at vi her fokuserer på det, der oprindelig var udtænkt som målgruppen, og at vi koncentrerer os om den gruppe, som ingen uddannelse har, eller som måske, hvis jeg må bruge det billede, er lavest i hierarkiet i uddannelsessystemet.
Katrine Daugaard (LA), 2025-02-27:
Jeg ved godt, at forslagsstillerne foreslår, at finansieringen skal ske gennem udlodningsmidlerne, men det har jo været en lang vej i forhold til at finde enighed om, hvordan de bruges i forvejen, og der er jo bred opbakning til det, altså i forhold til udlodningsloven, så den ønsker LA heller ikke umiddelbart at pille ved.
Peder Sass (S), 2004-11-12:
Jeg synes, at ministeren – i modsætning til det, jeg kom til at sige i min ordførertale – har vist mod i andre sammenhænge, når det drejer sig om netop dopingspørgsmålet på det internationale niveau, og det har ministeren gjort som den offentlighedsperson, som en kulturminister nu er.
Søren Pape Poulsen (KF), 2017-12-13:
Unge under den kriminelle lavalder, der er en del af fødekæden eller af den hårde kerne, vil blive mødt med en tydelig reaktion fra nævnet, hvis de begår alvorlig kriminalitet – først en straksreaktion og så et konkret forbedringsforløb på op til 2 år, i særlige tilfælde op til 4 år.
Inger Bierbaum (S), 2003-05-22:
Det er vigtigt, at velfærden for de dyr er i orden. Som ræveproduktionen foregår i dag, synes vi, den er uacceptabel, men med de tiltag, som er listet op i hr. Kristen Touborgs forslag her, og hvis man vil leve op til alle de krav, som dette frygtsomme dyr, som ræven ganske rigtigt er, kræver, således som hr. Touborg giver udtryk for, så mener vi, at produktionen vil blive meget dyr. Den er jo i forvejen lille i Danmark.
Nick Hækkerup (S), 2020-12-08:
Men det spørgsmål skal jo håndteres i et andet spor, for der er adskillige undersøgelsesspor her, og dét andet spor er jo, at det tydeligt er sagt, at der vil blive arbejdet med relationen mellem justitsministeren, forsvarsministeren og Folketingets Udvalg vedrørende Efterretningstjenesterne.
Per Clausen (EL), 2010-11-09:
Ifølge Lissabontraktaten træffes en lang, lang række beslutninger i EU, som får direkte betydning for almindelige danskeres liv og velfærd eller mangel på samme, og tingene skal vedtages i både Europa-Parlamentet og Ministerrådet, så det er altså vigtigt, hvad der sker i Europa-Parlamentet.
Ellen Trane Nørby (V), 2013-05-29:
Hvis hr. Rasmus Prehn nu havde lyttet lidt mere, ville hr. Rasmus Prehn have hørt, at vi fra Venstres side sådan set har en række forslag til, hvordan vi kan skabe flere arbejdspladser i Danmark, hvordan vi kan reformere vores beskæftigelsessystem, så vi bliver bedre til at matche de ledige med de job, der er at få.
Aage Frandsen (SF), 2001-01-12:
Punkt 2: Jeg kritiserede ikke forslagsstilleren for ikke at anvise, hvor pengene kommer fra, men jeg siger: Når vi tager stilling, så vil vi, når vi støtter et forslag, der har en udgift - det kan være en faktisk udgift, eller at man har en mindre indtægt - være nødt til at vide, hvordan man finansierer det.
Nadeem Farooq (RV), 2012-06-13:
Jamen spørgeren har da ret i, at forvirringen er stor og nærmest total, når man tænker på, at Dansk Folkepartis pludselig opståede interesse for kampen for ejendom og borgernes retsstilling måske dækker over, at Dansk Folkeparti intet har foretaget sig for at øge kampen mod sort arbejde, og at det for Dansk Folkeparti udelukkende har handlet om at skærpe kontrollen med tilgangen af østarbejdere til landet.
Ole Sohn (SF), 2006-11-28:
Det er også, fordi der er gået temmelig meget ideologi i forslaget, specielt set fra Venstres og De Konservatives side, og at man er fuldstændig blind for den faktor, at vi faktisk har en situation, hvor titusindvis af danske lønmodtagere og deres familier hvert andet år – nogle gange hvert tredje eller fjerde år – bliver ramt af sikkerhedsfyringer med den usikkerhed til følge, den stressfaktor til følge, at man ikke ved, om man er købt eller solgt.
Arne Melchior (CD), 2000-04-05:
Det har hr. Frank Dahlgaard helt rimeligt og korrekt benyttet sig af med dette forslag, som måske aldrig var blevet fremsat, hvis han skulle have talt med nogle flere om det inden fremsættelsen. Hr. Dahlgaard angiver i starten af sine bemærkninger seks grupper af personer, som synes, at brotaksten skal være lavere.
Marcus Knuth (V), 2018-06-01:
Jeg er klar over, at ordføreren også godt ved, at dele af den her lovtekst er formuleret, som den er, på grund af EU-regler, og det er jo også netop derfor, at den udtalelse, som et mig bekendt enigt Grønlandsudvalg sender over, understreger, at alle danskere, færinger og grønlændere er ligeværdige medlemmer af rigsfællesskabet.
Uno Larsson (DF), 2002-04-19:
SF opfordrer regeringen til snarest at fremsætte et lovforslag om ændring af den kommunale styrelseslov, således at tilsynet med amtskommuner og kommuner, herunder også Københavns og Frederiksberg Kommuner, varetages af et landsdækkende uafhængigt juridisk råd, nævn eller udvalg.
Pernille Rosenkrantz-Theil (EL), 2006-10-24:
Og jeg er sådan set fuldstændig enig, hvad angår det med at gå i privatskole i dagens Danmark, i, at hvis der ikke er noget statstilskud, vil det forhindre rigtig mange af dem, der i dag går i privatskole, i at gå i privatskole, for det vil de ganske simpelt ikke have råd til.
Colette L. Brix (DF), 2008-12-12:
Nu ved jeg godt, at Frank Aaen ikke har været selvstændig eller har drevet forretning, men hvis Frank Aaens selv skulle sidde derude i et halvt år og selv skulle lave de forskellige ting, der er i små forretninger, så tror jeg, at Frank Aaen fik meget gråt hår på meget kort tid.
Ole Birk Olesen (LA), 2017-10-27:
Derfor er det kun rimeligt, at lejeaftalen mellem ejendommens ejer og friplejeboligleverandøren, dvs. de to erhvervsdrivende, skal være omfattet af de samme regler, som gælder for alle andre lejemål, der benyttes til erhvervsmæssig virksomhed, og det er kun det, som lovforslaget handler om.
Kristian Thulesen Dahl (DF), 2011-02-24:
Der har vi desværre en situation, hvor for mange unge tager tingene for givet og ikke er drevet af den ærgerrighed, der gør, at man for alvor går efter at lære mere, hvor en fritime bliver set som en befrielse og ikke som noget, der udløser et krav om, hvornår man får sin erstatningstime, så man kan lære det, man egentlig er der for.
Rosa Lund (EL), 2018-11-13:
Men kan ordføreren ikke godt sætte sig ind i, at det ville være lidt mærkeligt for den studerende, som har læst på universitetet i mange år på en uddannelse, ikke at færdiggøre den uddannelse og have den kompetence, og så bagefter vælge en anden uddannelse, fordi der er nogle andre kompetencer, man også gerne vil have, og som man skal bruge i sit fremtidige arbejdsliv?
Peter Christensen (V), 2003-01-14:
Det synes jeg virkelig som borgerligt menneske, som liberalt menneske i Danmark, at der er grund til at være glad for, for når selv SF synes, det er vigtigt, at de får noget, så betyder det, at vi, når vi har fået et overblik over, hvad råderummet er, måske endda vil kunne lave en meget bred aftale om, hvordan de skattelettelser skal se ud.
Elsebeth Gerner Nielsen (RV), 2006-03-14:
Jeg prøver at råbe Socialdemokratiet op, for det her drejer sig om fundamentet for vores velfærdssamfund, nemlig at rettigheder og pligter skal følges ad, og jeg har endnu ikke forstået, hvordan Socialdemokratiet kan ende med at undlade at stemme til et lovforslag, der rummer et så essentielt element som det her.
Kamal Qureshi (SF), 2010-01-26:
Altså, selerne er jo et glimrende eksempel på, at man har lovgivet, og der er masser af børn – og det tror jeg da også at ministeren sikkert kan nikke genkendende til fra sine egne børn – som jo ikke altid ligefrem er glade for at få sele på i bilen.
Johanne Schmidt-Nielsen (EL), 2015-05-19:
Jeg må sige, at jeg er forbløffet over statsministerens svar til hr. Kristian Thulesen Dahl på spørgsmålet om DONG-sagen, og jeg synes, regeringen og finansministeren og nu også statsministeren udviser en forbløffende tonedøvhed i den her sag.
Margrethe Vestager (RV), 2007-03-30:
Vi synes så, at regeringen skulle have været noget mere offensiv med netop at udvikle prøveformer og eksamensformer, sådan at de meget mere naturligt kom til at indgå i den udvikling af undervisningen, som burde være noget af den fremmeste skole- og uddannelsespolitik, sådan at man kunne sikre, at Fttm.072.fm Page 5308 Monday, August 20, 2007 11:33 AM uddannelserne faktisk sætter de studerende og eleverne i stand til at mestre de mange ting, de skal mestre i samfundet omkring sig.
Anne Baastrup (SF), 2011-02-03:
Jeg er selvfølgelig indstillet på at følge op på hr. Karsten Nonbos løfte om, at vi skal have nogle flere mobile ATK’er i rækker i f.eks. landsbyerne, for jeg tror, at det vil øge forældres lyst til at blive boende i en landsby, hvis de kan være sikre på, at den trafik, der er lige ude foran hoveddøren, ikke kører for hurtigt.
Margrethe Vestager (RV), 2010-11-10:
Det behøver ikke være det radikale reformkatalog, vi er fuldstændig åbne for, at man kan gøre andre ting, men det, som regeringen viser med sine uddannelsesbesparelser, er jo fravær af evnen til at prioritere, fralægge sig ansvaret og sige: Det må I selv om.
Karsten Nonbo (V), 2005-05-11:
Vi har i Retsudvalget to gange været nede og se samarbejdet i Schengen via Europol, og jeg vil spørge ministeren, om ikke ministeren vil lave en ny seance eller foranledige, at det er muligt, at Retsudvalget kan komme ned og se det, og at vi denne gang kan få en repræsentant fra Dansk Folkeparti med.
Poul Nødgaard (DF), 2004-02-05:
Man kan godt gøre noget langt og videnskabeligt ud af det, men det er jo klart, at nøjagtig som hvis man sælger en fast ejendom eller noget andet, så skriver man punkt 1, 2, 3, 4, 5, 6, hvor mange punkter det nu kan blive, og det er vilkårene, og de, der på et givet tidspunkt byder på TV 2, skal altså opfylde de krav, der står deri.
Keld Albrechtsen (EL), 2004-01-14:
Grunden til, at jeg stiller spørgsmålet, er jo, at jeg kort før jul spurgte ministeren, om han ville optage drøftelser med Boligselskabernes Landsforening med henblik på spørgsmålet om ministerens planer om en forsøgsordning vedrørende salg af almene boliger. Derfor vil jeg gerne høre, hvordan det går med de bestræbelser på at etablere en dialog med Boligselskabernes Landsforening.
Helle Sjelle (KF), 2010-06-22:
Jeg vil sige til hr. Leif Lahn Jensen, at jeg egentlig tror, det står meget, meget tydeligt og meget, meget klart, at Det Konservative Folkeparti gang på gang har sagt, at vi ønsker reformer af vores arbejdsmarked, således at vi sørger for, at vi har et samfund, der fremover er i stand til at have en vækst, som igen gør, at vi er i stand til også at have den velfærd, som vi fra konservativ side ønsker vi skal fortsætte med at have.
René Gade (ALT), 2015-11-10:
Så det, jeg egentlig spørger til, er: Kan det virkelig være rigtigt, at den her proces, hvor man finder ud af, hvad de enkelte fly kan, altså hvor man nærmest mapper dem eller kortlægger de kompetencer, flyene har, hvis et fly kan have kompetencer, altså ser, om de kan det, vi skal bruge dem til, kan være så hemmelig?
Christian Juhl (EL), 2021-04-20:
En af de ting, vi kan gøre, er at sikre, at det bliver attraktivt at uddanne sig til fængselsbetjent, og når vi ved, at flere dropper uddannelsen, fordi de ikke kan leve for en su i den skoleperiode, der er, så er det et oplagt sted at sætte ind.
Lars Barfoed (KF), 2003-12-12:
Når vi kombinerer det med den stimulering af den økonomiske aktivitet, der er indbygget i finanslovforslaget for 2004, og de øvrige tegn, der er på en stigende indenlandsk efterspørgsel, er der grund til optimisme, for så vidt angår beskæftigelsesudviklingen i det kommende år.
Mette Frederiksen (S), 2025-05-06:
Der har altid været en slåskamp om, om det er borgerlige dyder eller det er socialdemokratiske dyder, men jeg mener godt, vi kan dele dem om, at det f.eks. er ærefuldt at gå på arbejde og forsørge sig selv og sin egen familie; at man skal overholde reglerne; og at man skal bidrage positivt til det samfund, man er en del af.
Bertel Haarder (V), 2006-11-03:
Når der ikke er sat ekstra penge af på dette felt, er det vel, fordi der nu er et naboområde, som virkelig har fået penge, og det er voksen- og efteruddannelsesområdet, og der er lagt 1 mia. kr. på bordet fordelt over 3 år, som er parternes, hvis de ellers vil være så venlige at sætte flere penge af til efteruddannelse i de kommende overenskomstforhandlinger.
Flemming Møller Mortensen (S), 2011-05-18:
Hvad er ministerens holdning til, at andelen af 15-årige drenge med daglige symptomer på dårlig trivsel, såsom hovedpine, svimmelhed, at være ked af det og at have svært ved at falde i søvn, næsten er fordoblet fra 13 pct. i 2002 til 23 pct. i 2010, jævnfør Skolebørnsundersøgelsen 2010?
Andreas Steenberg (RV), 2020-03-11:
Der skal jo ikke være tvivl om, at vi i Radikale Venstre synes, at alle de her danske børn bør hentes hjem, fordi forholdene er sådan, at man pr. definition må være i livsfare, som vi ser det, ved overhovedet at være i den lejr, og det bør vi tage ansvar for.
Karsten Lauritzen (V), 2013-05-22:
Det, spørgsmålet til justitsministeren så går på, er, om justitsministeren ikke kan bekræfte, at den, der foreslår, at vi ikke skal have 50 vogne, men 75 vogne, er en embedsmand i Finansministeriet, altså at det er Finansministeriet, der foreslår Justitsministeriet, at man skal have 75 vogne i stedet for 50 vogne.
Michael Aastrup Jensen (V), 2020-06-18:
Jamen altså, jeg tror godt, hr. Christian Langballe ved, at vi også ønskede en endnu mere vidtgående Københavnererklæring, men det er nu engang sådan, at når 47 lande forhandler, er det jo altså det bedst mulige resultat, man må gå efter, og derfor er Københavnererklæringen det bedst mulige resultat.
Anni Svanholt (SF), 1999-05-20:
Det, der ligger her, er og bliver en ualmindelig dårlig løsning, en ren borgmesterklub. Det, der så foreligger her i dag til anden behandling, er række ændringsforslag, men de ændringsforslag kan jo overhovedet ikke på nogen måde rette op på den grundlæggende dårlige konstruktion, der her er tale om.
Ebbe Kalnæs (CD), 2001-05-15:
Det, det handler om, er jo, at folk, der bor ude regionalt, og som skal bruge den dér bil, skal have stigninger på et tidspunkt, hvor prisen er meget høj i forvejen, hvor olieprisen på nogle få år er gået fra 10 dollar op til 35 dollar på et tidspunkt, hvor den altså i forvejen klemmer de områder.
Mattias Tesfaye (S), 2017-03-23:
Det er derfor, at jeg har taget med i min ordførertale, at det er noget af det, som vi vil sikre os et hundrede procent – ikke nødvendigvis sådan, at alle uledsagede børn bliver lukket ind i Danmark, for hvis de opholder sig i Tyskland, et sikkert land, og de ikke har nogen familie i Danmark og ingen relationer har på den danske side af grænsen, ser jeg ingen grund til, at Danmark i sådan en situation, hvor Dublinsystemet er brudt sammen, skulle have et særligt ansvar, som Tyskland ikke har, for at behandle deres asylsag.
Kamal Qureshi (SF), 2006-05-05:
Problemet er jo reelt set – vi har haft det oppe at vende nogle gange, og jeg håber også, fru Birthe Skaarup har forståelse for det – at det er meget, meget svært for almindelige mennesker at forstå, at får de betændelse i fingeren, kan de gå på skadestuen og få behandlingen betalt af det offentlige, men får de betændelse i en tand, skal de selv betale.
Lise von Seelen (S), 2009-01-23:
Mener ordføreren virkelig, at en dommer, som har arbejdet i retslokalerne med et dagmarkors om halsen, i fremtiden vil blive en dygtigere og mere neutral dommer, fordi vedkommende, hvis det her lovforslag bliver vedtaget, så ikke længere må bære sit dagmarkors omkring halsen?
Mogens Lykketoft (S), 2011-05-31:
Jeg vil gerne stille det spørgsmål, og fru Ellen Trane Nørby får jo lejlighed til at komme igen, så kan hun jo prøve at svare på det: Er det forkert at satse på at forbedre menneskers beskæftigelsesmuligheder og samfundets konkurrenceevne ved at opkvalificere dem, eller er det ikke lige præcis det, der er hovedsvaret på alle de problemer, vi har nu?
Hans Kristian Skibby (DF), 2016-04-28:
Vi skal tage et opgør med, at nogle andre end dem, der ejer pengene, skal bestemme, hvordan pengene forvaltes, for at man bagefter kan sige: Se, hvor økonomisk bæredygtige vi er, hvis vi måler os på sociale kriterier og kriterier om grøn energi og alt muligt andet.
Carl Holst (V), 2016-12-06:
Venstre støtter intentionerne i beslutningsforslaget, og vi ser frem til udvalgsarbejdet – det vil til den tid så være i form af Venstres sædvanlige ordfører, hr. Preben Bang Henriksen – afgivelse af betænkning, alt, hvad der skal til, for at få boret ud, hvad det er, vi kan gøre for at undgå skatteunddragelse, og slå ned på dem, der rådgiver i den retning.
Gunvor Wibroe (S), 2024-01-18:
Som sagt er uddannelse, demokrati, ligestilling og menneskerettigheder vejen til en varig, retfærdig og fredelig tostatsløsning, og det er derfor den vej, vi fortsat skal gå, både for Palæstinas og Israels skyld, men også allermest for de to landes civilbefolkning.
Henrik Dam Kristensen (S), 2015-10-20:
Jeg synes, det er et godt skridt i forhold til den diskussion, vi har haft, og jeg er enig med ministeren i, at det også handler om den mere principielle diskussion, om den port, der er her imellem det nordiske og det europæiske, og den interesse, som Slesvig viser for det nordiske samarbejde, og der synes jeg at ministeren har bidraget til, at vi kan kvittere for det ved at drible diskussionen om Nordens Hus i Flensborg videre.
Søren Søndergaard (EL), 2016-04-28:
Derfor synes vi også, at det ville være fuldstændig naturligt, hvis der var et særligt problem inden for transportbranchen med chauffører, at Dansk Folkepartis transportordfører tog det op og måske stillede et forslag om, at det skulle undersøges, så der kunne blive gjort noget ved det – ligesom SF's kulturordfører altså her har taget det særlige aspekt ved kulturen op.
Merete Riisager (LA), 2018-11-08:
I foreslår, at regeringen inden skoleåret 2018-19 fremsætter et lovforslag, der giver forældre mulighed for efter samråd med dagtilbud og skole at udsætte deres barns skolegang med 1 år, hvis forældre, dagtilbud og skole vurderer, at det er hensigtsmæssigt.
Morten Østergaard (RV), 2010-04-29:
Derfor er det, vil jeg sige til hr. Mike Legarth, at vi bare må spørge: Er det ikke rigtigt, at Dansk Folkeparti ikke har sagt ja til nulvækst, ikke har sagt ja til 10 mia. kr. ekstra, ikke har sagt ja til de 10 mia. kr. i omprioritering, og at der ikke findes uafhængige økonomer, der mener, at regeringens politik er troværdig?
Morten Østergaard (RV), 2015-10-08:
Men i spørgsmålet om kontanthjælpsreformen er den afgørende forskel, at det, vi tog sigte på, var, at unge mennesker, som er parate eller i stand til at tage en uddannelse, ikke er bedre stillet i kontanthjælpssystemet end de unge mennesker, der er gået i gang med en uddannelse og er på SU.
Kim Behnke (FP), 1998-04-22:
Men det varer jo ikke ret længe, for landene har i dag en meget forskellig skattepolitik, og på et eller andet tidspunkt, når man opdager, at handelen flytter til Irland eller til Luxembourg, så melder problemet sig jo: Kan man inden for EU acceptere det, at der flyttes så store mængder handel? Og dér er min forudsigelse, at der er mindst én minister, der rejser sig op og siger: Det her går ikke; vi er nødt til at have en fælles skattepolitik.
Jonas Dahl (SF), 2012-05-25:
Fra SF's side anerkender vi fuldt ud, at vi har nogle meget store udfordringer, og det er også baggrunden for, at vi har fremlagt en ambitiøs 2020-plan og jo også har annonceret, at vi på tirsdag vil fremlægge en skattereform, som selvfølgelig vil tage fat om en del af problemstillingerne.
René Gade (ALT), 2017-01-26:
Jeg synes heller ikke, at der i høringssvarene er noget, der gør, at vi i Alternativet ikke kan bakke op om det, men omvendt synes jeg, at det er en fornuftig idé fra Socialdemokratiet med – og nu hører vi så også at Dansk Folkeparti var med på den – at lægge en periode ind, hvor man evaluerede efterfølgende, fordi der godt kan være elementer af den, der viser sig at skride.
Jens Peter Vernersen (S), 2007-03-23:
Den skattefradragssag, som fru Birthe Rønn Hornbech også har redegjort for, medførte et kæmpe tab for den danske stat og tilsvarende et fradrag for TDC, uden at virksomheden havde haft en udgift, der modsvarede fradraget – et kæmpe tab.
Dennis Flydtkjær (DD), 2025-04-04:
Og som jeg også sagde i mit indlæg, synes jeg jo også, der skal mere åbenhed til bl.a. for de her erhvervsklubber, hvor man jo kan skjule kæmpe donationer, og så kan man ikke have den her åbenhed, så vælgerne kan tage stilling til, om man er i lommen på Foreningen for Danske Lottomillionærer – jeg ved godt, det er lidt karikeret, for jeg tror ikke, der er noget, der hedder det.
Irene Simonsen (V), 2002-04-30:
Til fru Sandy Brinck, der spørger, hvor forskellen er: Jamen forskellen er den, at i Kristeligt Folkepartis forslag lægger man meget op til, at det er bredden, det er alle institutioner, det er alt, der skal inddrages, hvorimod vi siger: Vi skrider ind der, hvor vi kan lægge nogle helt klare regler.